Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 2 Pv 373/13/6606	Lučenec, 11.11.2013
EEČ : 2-47-200-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
ako otec maloletých detí XXXXX, nar. 08.10.1998 a XXXXX, nar. 21.12.2000 hoci bol právoplatným rozsudkom Okresného súdu v Lučenci č.k. 8P 45/2007 zo dňa 17.04.2007 zaviazaný k plateniu výživného mesačne sumou 30 % zo sumy životného minima na každé vyššie uvedené maloleté dieťa zvlášť vždy do 15-teho dňa toho ktorého mesiaca vopred k rukám matky detí XXXXX, nar. XXXXX počnúc dňom 01.05.2007, takto uloženú povinnosť riadne, pravidelne a v plnej výške neplnil v Tuhári a inde a za obdobie od 01.04.2013 doposiaľ matke detí XXXXX na výživnom dlhoval celkovú sumu 376,94 €, 

lebo zanikla trestnosť činu

Odôvodnenie:
	Proti obvinenému XXXXX  bolo povereným policajtom OO PZ v Poltári, vedené trestné stíhanie  pre prečin zanedbania povinnej výživy podľa § 207 ods. 1 Tr. zák. na tom skutkovom základe, ktorý je uvedený vo výrokovej časti tohto uznesenia. 

	Po ukončení vyšetrovania poverený príslušník PZ predložil vyšetrovací spis spolu s návrhom na zastavenie trestného stíhania v zmysle § 215 ods. 1 písm. h/ Tr. por. s poukazom na ustanovenie § 86 odsek 1 písm. a/ Tr. zák. Po preskúmaní vyšetrovacieho spisu som zistila, že predmetný návrh je dôvodný.

	Obvinený XXXXX vo svojej výpovedi uviedol, že si je vedomý vyživovacej povinnosti voči svojim maloletým dcéram XXXXX. Doznal, že výživné riadne neplatil od apríla 2013 z dôvodu, že nemal dostatok finančných prostriedkov, pretože privyrába si len brigádnicky a zarobené peniaze mu doposiaľ nevyplatili. Následne dňa 17.10.2013 pred povereným policajtom PZ uviedol, že svojej bývalej manželke XXXXX v septembri 2013 zaslal sumu 300,- € a dňa 09.10.2013 jej zaslal sumu 100,- €, čím vyplatil všetko dlžné výživné od apríla 2013 vrátane bežného výživného za mesiac október 2013.

Svedkyňa - poškodená XXXXX vo svojej výpovedi dňa 08.11.2013 uviedla, že obvinený jej v dvoch splátkach a to dňa 02.09.2013 a 09.10.2013 uhradil spolu sumu 400,- €, čím vyplatil všetko dlžné výživné vrátane bežného výživného za október 2013. Dodala, že jej maloleté deti počas doby neplatenia výživného núdzou netrpeli. 

Skutočnosť, že obvinený vyplatil matke detí vyššie uvedené sumy potvrdzujú fotokópie poštových poukazov na č.l. 25 vyšetrovacieho spisu.

Podľa § 86  odsek 1 písmeno a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h/ Trestného poriadku prokurátor zastaví trestné stíhanie ak zanikla trestnosť činu. 

Keďže obvinený XXXXX využil možnosť ustanovenia § 86 odsek 1 písmeno a/ Trestného zákona a v priebehu skráteného vyšetrovania dodatočne splnil svoju vyživovaciu povinnosť, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka